DOI: 10.14457/tu.the.2018.303
title: แผนธุรกิจการบริการวางแผนการเงินส่วนบุคคลเพื่อเตรียมความพร้อมสู่วัยเกษียณ

description: สภาวะเศรษฐกิจที่ยังคงชะลอตัว รวมถึงการเปลี่ยนแปลงทางด้านประชากรศาสตร์ในการก้าวเข้าสู่สังคมผู้สูงอายุ อีกทั้งประชาชนยังขาดความรู้ทางด้านการบริหารการเงิน ทำให้เกิดปัญหาการเงินในช่วงวัยเกษียณอายุ หรือที่เรียกว่า “แก่ก่อนรวย” ภาครัฐต้องใช้งบประมาณมหาศาลในการดูแลและบริหารจัดการ ซึ่งในปัจจุบัน คนชั้นกลางมีเงินออมไม่เพียงพอเพื่อใช้ในช่วงเกษียณอายุ โดยพบว่าประชาชนร้อยละ 90 มีเงินออมในบัญชีเพียง 100,000 บาท และมีเพียงร้อยละ 10 ที่มีเงินออมสูงถึง 35 ล้านบาท การลงทุนในช่วง 10 ปีที่ผ่านมา ดัชนีหุ้นไทยปรับขึ้นร้อยละ 500 แต่ประชาชนส่วนใหญ่ไม่ได้ร่ำรวยไปกับการเติบโตของตลาดหุ้น ดังนั้นการวางแผนทางการเงินจึงมีความจำเป็นที่จะทำให้ประชาชนสามารถบริหารเงินออมของตนได้อย่างเป็นระบบ ทั้งนี้การให้บริการวางแผนการเงินส่วนบุคคลในประเทศไทยนั้น กำลังมีแนวโน้มการขยายตัวเพิ่มสูงขึ้นอย่างต่อเนื่อง เป็นผลมาจากการเปลี่ยนแปลงนโยบายคุ้มครองเงินฝากของทางภาครัฐ ผลิตภัณฑ์ทางการเงินมีความหลากหลายและซับซ้อน อัตราเงินเฟ้อที่มีแนวโน้มเพิ่มสูงขึ้น รวมไปถึงสังคมไทยได้ก้าวสู่การเป็นสังคมผู้สูงอายุ ทำให้การวางแผนการเงินเพื่อเป็นหลักประกันการดำรงชีพในวัยเกษียณของแต่ละบุคคลจึงเป็นสิ่งที่จำเป็นอย่างยิ่ง จากปัญหาดังกล่าว ทำให้ผู้เขียนแผนธุรกิจเล็งเห็นถึงโอกาสในการทำธุรกิจให้บริการวางแผนการเงินเพื่อเตรียมความพร้อมสู่วัยเกษียณ โดยเข้ามาช่วยตั้งเป้าหมายทางการเงิน และให้บริการวางแผนการเงินแบบองค์รวม การวางแผนการลงทุนและการกระจายการลงทุนอย่างเป็นระบบ อีกทั้งติดตาม ทบทวน แผนการเงินอย่างใกล้ชิด เพื่อให้สามารถบรรลุเป้าหมายที่ตั้งไว้ได้ รวมไปถึงการจัดสัมมนาให้ความรู้ด้านการวางแผนการเงินส่วนบุคคลและความรู้เกี่ยวกับผลิตภัณฑ์ทางการเงินประเภทต่าง ๆ ซึ่งเป็นการสร้างความแตกต่างของรูปแบบการให้บริการที่ต่างจากบริษัทอื่นในอุตสาหกรรม กลุ่มลูกค้าเป้าหมายหลัก คือ กลุ่มผู้ประกอบอาชีพแพทย์ วิศวกร สถาปนิก และทนายความ อายุระหว่าง 30-40 ปี อยู่ในช่วงวัยสร้างความมั่นคงในวงจรชีวิตของความมั่งคั่งสุทธิ เนื่องจากเป็นกลุ่มลูกค้าที่มีศักยภาพในการจัดสรรเงินในการลงทุนระยะยาวเพื่อการเกษียณอายุ มีความสนใจในการวางแผนการเงิน โดยเฉพาะด้านการลงทุน และตระหนักถึงการมีคุณภาพชีวิตที่ดีของตนในวัยเกษียณ ทั้งนี้บริษัทได้วางตำแหน่งด้านการตลาด ด้านคุณภาพในการให้บริการ ด้านการให้คำปรึกษาทางการเงินที่ครอบคลุมในทุกด้าน ไว้อยู่เหนือคู่แข่งทั้งหมดของบริษัท เพราะธุรกิจประเภทนี้ถือได้ว่าการให้บริการเป็นสิ่งที่สำคัญมาก หากนักวางแผนการเงินของบริษัท จะต้องมีความรู้ความสามารถ มีใบอนุญาตและคุณวุฒิในการประกอบวิชาชีพ มีใจรักการบริการ มีการเอาใจใส่ติดตามการให้บริการอย่างสม่ำเสมอ ทำให้สามารถสร้างความเชื่อมั่นและความประทับใจให้กับลูกค้าที่มาใช้บริการได้เป็นอย่างดี ดังนั้นบริษัทจึงกำหนดคู่มือในการปฏิบัติงาน รวมไปถึงการสร้างวัฒนธรรมในองค์กร เพื่อให้นักวางแผนการเงินของบริษัทได้นำไปใช้ปฏิบัติงานเป็นมาตรฐานเดียวกัน อีกทั้งยังมีการการคัดสรรบุคลากรที่มีคุณภาพ มีการจัดอบรมบุคลากรเพื่อเพิ่มทักษะในการประกอบวิชาชีพอยู่ตลอดเวลา บริษัทมีงบประมาณการลงทุนทั้งสิ้น 5,000,000 บาท โดยเป็นส่วนของเจ้าของ 4,000,000 บาท และการกู้ยืมเงินจากธนาคารพาณิชย์ 1,000,000 บาท โดยใช้เงินลงทุนเบื้องต้นจำนวน 1,200,000 บาท ในการตกแต่งสำนักงานและกาจัดซื้ออุปกรณ์การทำงานต่าง ๆ ซึ่งบริษัทมีต้นทุนเฉลี่ยถ่วงน้ำหนัก (WACC) ร้อยละ17.14 มีมูลค่าปัจจุบันสุทธิ (NPV) 5,295,635.75 บาท และมีระยะเวลาในการคืนทุน (Pay Back Period) 1.29 ปี สรุปได้ว่าธุรกิจการให้บริการวางแผนการเงินเพื่อเตรียมความพร้อมสู่วัยเกษียณมีความน่าสนใจในการลงทุนอย่างมาก เพราะมีระยะเวลาในการคืนทุนที่สั้น และมีอัตราผลตอบแทนอยู่ในระดับที่สูง